google/wiki40b huggingface dataset:
Umeå lufthavn

Flyulykke

Den 14. juli 2019 styrtet et GippsAero GA8 Airvan fly ved Umeå og ni mennesker omkom. Flyet skal ha tatt av fra Umeå lufthavn. De omkomne var en pilot og åtte fallskjermhoppere. Det var syv menn og to kvinner som var mellom alderen 20 og 55 år. Alle de omkomne var også medlem i en fallskjermklubb med rundt 25 aktive medlemmer og flyet tilhørte klubben.
Riksbanner

Riksbanner er et kongelig verdighetstegn som er formet som en rikt utstyrt fane. Bruken av slike våpenbannere stammer fra de tysk-romerske keiserne i middelalderen.

Norske riksbannere

I Norge oppbevares det to riksbannere blant de norske riksregaliene i Erkebispegården i Trondheim. Det eldste, som er fra Karl Johans kroning i Nidarosdomen i 1818, er en purpurfarget silkeduk med splitt, dekorert med riksvåpenet. Det andre, som er fra kroninga av Haakon 7 samme sted i 1906, er en kvadratisk, purpurfarget duk med gullfrynser, med kongevåpenet. Det siste banneret er sydd av tøystykket fra flagget som vaiet over Slottet da den nyutnevnte kong Haakon og dronning Maud holdt sitt inntog i Oslo høsten 1905.
Missouri

Etymologi

Missouri har sitt navn etter elven  Missouri som igjen har navn etter de innfødte missouriindianere, en siouxspråklig stamme. De ble kalt for ouemessourita eller wimihsoorita, i betydningen «de som hadde uthogde kanoner», av de som snakket det innfødte Miami-Illinois-språket. Da illinifolket var den første indianerstammen som europeere møtte i regionen, la de til Illini-navnet til missourifolket.

Geografi

Missouri grenser til åtte andre stater (det gjør også nabostaten Tennessee. Ingen amerikanske delstater grenser mot mer enn åtte andre stater). Missouri grenser i nord til Iowa, i øst (over Mississippielven) til Illinois, Kentucky og Tennessee, i sør mot Arkansas og i vest mot Oklahoma, Kansas og Nebraska (den siste over Missouri-elven). De to store elvene Mississippi og Missouri renner gjennom staten.

Historie

Missouri var egentlig en del av Louisiana-kjøpet, og ble tatt opp som en stat i 1821 som en del av Missouri-kompromisset. Staten fikk tilnavnet «Gateway to the West» fordi det var et avgangssted for nybyggere på vei til vesten. Under den amerikanske borgerkrigen var Missouri en av slave-statene og forble i unionen, men en stor del av innbyggerne støttet konføderasjonen.
Epironastes

Levevis

Larvene lever i jorda der de spiser råtnende plantemateriale.

Utbredelse

Slekten er utbredt i Australia.
EM i turn for kvinner 1969

Det syvende europamesterskapet i turn for kvinner ble arrangert i 1969, i Landskrona i Sverige. Det var ingen lagkonkurranse.
Flávio Campos

Karriere

Han har spilt for Flamengo, São Paulo, Guarani, Vasco da Gama, Gamba Osaka og Kyoto Purple Sanga.
Gibboryctes waldenfelsi

Utseende

En middelsstor (ca. 25 millimeter) og bred, blankt mørkt rødbrun til svart hornbille. Hannen har et kort horn på hodet og et kraftig, i spissen kløvet horn foran på pronotum, som er dypr, U-formet uthulet foran i midten. Uthulningen er grovt punktert, for øvrig er pronotum blankt og glatt. Dekkvingene er blanke mer kraftige punktrader. Som vanlig hos hornbiller mangler hunnen hornet som hannen har, pronotum er rundet med en mindre uthuling enn hos hannen.

Levevis

Ingenting er kjent om biologien til disse billene, som tilsynelatende er ganske sjeldne. De voksne er trolig nattaktive.

Utbredelse

Arten er utbredt fra Panama i nord til Peru og Brasil i sør.
Østensjøbanen

Historie

I 1926 ble det lagt linje fra Vålerenga, og «trikkesløyfa» på Oppsal (til 1948 i Aker) åpnet for sporvogn, i all hovedsak i egen trasé (f.o.m Brynseng) og dermed som en forstadsbane. Banen skulle betjene den såkalte Østensjøbyen: Oppsal, Bøler og Manglerud, hvor både drabantbyen(e) og banen tok sitt navn fra Østensjøvannet like ved. Etter at Lambertseterbanen ble åpnet i 1957 og Manglerud fikk egen stasjon, betjente banen kun områdene på østsiden av Østensjøvannet. Trikkelinjen ble forlenget til Bøler i 1958. Strekningen ble så ombygget til strømskinne-system fra Brynseng, og åpnet som en del av T-banenettet i 1967. Den ble også forlenget til Skullerud via Bogerud i 1967, og dermed var all større bebyggelse sørøst i Oslo (som i dag ligger i Bydel Østensjø) på daværende tidspunkt dekket.
Anestetikum

Anestetikum (plur. anestetika), preparat som opphever bl.a. smertefornemmelser. Anvendes av sykehus, sykehjemsenheter, tannleger etc.
Man skiller mellom lokalanestetika, hvilket ikke påvirker pasientens bevissthet, og narkose, gjennom hvilket søvn inntrer.
Leverpåvirkning, ikterus og levernekrose med dødelig utgang har rapportert etter narkose med halogenere anestetika.
Sevofluran og Isofluran er de to idag vanligste narkosemidlene for mennesker.
IAI Harpy

Spesifikasjoner

Ubemannet fly, 2,7 meter langt og med et vingespenn på 2,1 meter. Flyet veier 135 kilo når det er lastet. Det drives av en Wankelmotor på 37 HK og har en maksfart på 185 km t. Rekkevidden er 500 km. Flyet har et stridshode på 32 kg høyeksplosivt sprengstoff.
Camilla Stoltenberg

Bakgrunn og virke

Stoltenberg har studert sosiologi og medisin ved Universitetet i Oslo og medisinsk antropologi ved University of California. Hun begynte sin karriere med turnustjeneste på Helgelandskysten. Etter dette var hun assistentlege på Rikshospitalet, legevaktlege i Aurskog-Høland og i Storgata i Oslo. Hun var tilknyttet FAFOs levekårsundersøkelse i Gaza, Vestbredden og Jerusalem. Senere fulgte oppdrag for ECON om bioteknologi ved tusenårsskiftet. Hun har tatt doktorgrad om spedbarnsdød, sosial ulikhet og inngifte i innvandrergrupper. Stoltenberg har også vært gjesteforsker ved Columbia University.
Hun ble ansatt ved Folkehelseinstituttet i 2001. Fra 2002 var hun divisjonsdirektør ved divisjon for epidemiologi, senere assisterende direktør, og så direktør samme sted. Stoltenberg leder prosjektet Dagens helsetall som skal modernisere de sentrale helseregistrene ved Folkehelseinstituttet. Samarbeid med andre registeransvarlige institusjoner om en generell fornyelse av helseregistrene i Norge er også en viktig del av prosjektet. Stoltenberg er også leder av den nasjonale FUGE-plattformen Biobanker for helse. 
Hun spilte en viktig rolle i avsløringen av forskningsjukset til Jon Sudbø.

Familie

Camilla Stoltenberg er datter av Thorvald Stoltenberg og Karin Stoltenberg, og søster til Jens Stoltenberg og Nini Stoltenberg. Hun er gift med arkitekt Atle Aas, sønn av billedkunstner Nils Aas.
På hengende håret

Handling

Den kvinnelig antropologen Evelyn drar til Filippinene for finne en forsvunnen forsker som har studert en hittil ukjent art av menneskelignede pygmevesener i jungelen. Hun ordner en avtale med en alkoholisert helikopterpilot med bakgrunn fra Vietnamkrigen til å frakte henne inn til området der forskeren oppholdt seg. Der blir de etterhvert tvunget til å ta kampen opp med noen øglelignende skapninger som har drept flere mennesker.

Om filmen

Filmen ble innspilt i Filippinene.
Amerikanske TV-Guide beskrev den som en billig skrekkfilmversjon av filmklassikeren Afrikadronningen fra 1951. Den amerikanske filmkritikeren Leonard Maltin gav den 1,5 av 4 stjerner.
Sæbyverkstedet

Sæbyverkstedet (eller Sæbymesteren) var et dansk malerverksted som arbeidet med kalkmalerier og som var aktivt mellom ca. 1500-1525. Verkstedet utførte arbeider på den nordlige delen av Jylland, på Læsø og i Halland i Sverige. Noe som særpreger verkstedet sammenlignet med andre, er at ingen av deres utmalinger er like. 
Verkstedet har benyttet Biblia pauperum som underlag for mange av sine motiver. 
Kirker med kalkmalerier utført av Sæbyverkstedet: Sydkapellet i Budolfi kirke, sydkapellet i Dronninglund kirke, koret i Sæby kirke, Vesterø kirke, Nibe kirke, kor og skip i Vrå kirke og skipet i Rolfstorp kirke i Halland.
Karate under Stillehavslekene 2015

Karate under Stillehavslekene  2015. Karate var en av flere sporter som var med i de femtende stillehavslekene som ble arrangert i Port Moresby på Papua Ny-Guinea i perioden 4. til 18. juli 2015. Det var femtende gangen som Karate var med på programmet under stillehavslekene. Det ble konkurrert i ni klasser for menn og åtte for kvinner. Ny-Caledonia ble beste nasjon med sju gullmedaljer foran Fiji som også vant sju gull.
Snåsningen

Snåsningen er en lokalavis som utgis på Snåsa i Nord-Trøndelag. Snåsningen utkommer ukentlig hver onsdag, men ikke om sommeren. Avisen ble startet i 1995 av Lothar Viem og solgt til Trønder-Avisa i september 2010.
Potetkanon

Forbrenningskanon

En kanon drevet av forbrenning er den enkleste typen, og den typen flest starter med. De kan også være lagd ganske avansert med vifter i forbrenningskammeret og målingsutstyr for propan. De fleste holder seg til startgass eller andre drivstoff som enkelt kan skaffes. Den fungerer ved å sprøyte brennbare stoffer i forbrenningskammeret, som antennes bak et prosjektil. Eksplosjonen som oppstår når den brennbare gassen tar fyr driver prosjektilet ut av løpet.

Pneumatisk kanon

En pneumatisk kanon kan bygges like enkelt som en forbrenningskanon. Forskjellen er at denne må kunne holde trykket lengre enn forbrenningskanonen, som kun holder det i brøkdelen av et sekund. Enkle versjoner lages gjerne av kobberrør og en kuleventil. De mest brukte er stempel ventiler, som virker ved at kammertrykket holder et stempel klemt mot løpet og tetter, når den skal avfyres, åpner man en ventil bak stempelet som slipper ut trykket som holder det på plass. Denne typen drivkraft begrenses til lydens hastighet (345m/s) siden luft som bryter lydmuren vil skape sjokkbølger som skaper ekstra motstand.

Hybridkanonen

Dette er en avansert kanon, ofte laget som store stålkonstruksjoner som avfyrer mer avanserte prosjektiler. Propan brenner ved en spesiell konsentrasjon i luft fordi den trenger oksygenet i lufta for å brenne. Derfor kan man ikke bruke ren propan som drivgass. Hybridkonseptet har et forbrenningskammer og ett løp. Mellom disse er en disk som tetter mellom de to. Dette gjør det mulig å komprimere gass bak disken uten at kanonen avfyrer. Den virker ved å bruke en miks av propan (4,2% er perfekt i vanlig luft) sammen med komprimert luft for å få ekstra oksygen. Man kan injisere fem ganger normal propanmengde og deretter pumpe inn luft slik at forholdet mellom luft/propan i kammeret er nede i 4,2% igjen. Når dette antennes vil trykket øke raskt og disken som er mellom løpet og kammeret vil feile i og holde det tilbake, og trykket finner veien til løpet og presser prosjektilet ut. Hybridkanonen er ikke begrenset til lydens hastighet i luft, siden gassene som produseres er varme, er lydens hastighet i disse mye høyere enn i vanlig luft.
Noor

Etymologi

Noor, Nur og Nour er transkripsjoner av arabiske نور), som betyr «lys».
Noor er også et nederlandsk kvinnenavn dannet som en kortform av Eleonora.

Kjente personer med navnet

Personene i listene er ordnet kronologisk etter fødselsår.
Jedediah Smith

Bakgrunn

Jedediah Smith var sønn av en far av samme navn, Jedediah, og hans hustru Sally Strong. Begge nedstammet fra de tidligste innvandrerbølger til Nord-Amerika. Deres røtter var i New England og fra pritanerne som kom dit. Faren kom fra New Hampshire.
Kort etter Jedediahs fødsel dro familien til Erie i Pennsylvania, og der vokste han opp. Senere dro familien til Ashtabula i Ohio.

Jedediah Smiths utforskning av Vesten

Smith var den første hvite mann som ankom til California via overlandsruten. I 1820-årene ledet han flere ekspedidjoner gjennom den vestlige del av Nord-Amerika og utforsket blant annet stillehavskysten fra San Diego til Columbia River, samt South Pass (ved hjelp av kråkeindianerne), noe som forkortet reiseruten over Rocky Mountains.
Senere i sin karriere ble Smith involvert i pelshandelen i Santa Fe i New Mexico. Under en reise fra St. Louis til Santa Fe i mai 1831 forlot Smith gruppen for å lede etter vann, men vendte aldri tilbake. Resten av gruppen fortsatte til Santa Fe i håp om at han var fortsatt dit, men han ankom aldri. Kort tid etter oppdaget de reisende en meksikansk kjøpmann der solgte flere av Smiths personlige eiendeler. Kjøpmannen påstod at han hadde fått dem av en bande comanchejegere som hadde tatt dem fra en hvit mann de hadde drept i nærheten av Cimarron River. Smiths kropp ble aldri funnet.
For sine oppdagelser har Smith gitt navn til en del steder i det vestlige USA, som Jedediah Smith Redwoods State Park og Smith River i det nordlige California, og Jedediah Smith Wilderness i Wyoming.
Simon Bening

Bakgrunn

Simon Bening tilhørte en kjent kunstnerfamilie (Bening) som virket i slutten av 1400- og begynnelsen av 1500-tallet og fremst beskjeftiget seg med miniatyrmaleri. Foruten Simon kan særlig nevnes hans far Alexander Bening og broren Paul Bening.

Virke

Simon lærte illumineringskunsten i faren Alexander (1444–1519), i hans verksted i Gent. Fra år 1500 begynte han å arbeide selvstendig, og ble i i 1508 opptatt i bokmalerlauget i Brugge. Han slo seg imidlertid ikke ned i Brugge før i 1519, men bodde og arbeidet hos sin far, som døde i 1519. Allerede i den tiden da han ble opplært av faren ble han godt fortrolig med andre bokmaleres verker, som sin senere samarbeidspartner Gerard Horenbout. Senest 1525 var Simon Bening å betrakte som den aller mest berømte innen bokmalerhåndverket i Europa.
Bening spesialiserte seg på tidebøker, men på hans tid ble slike bokhåndverk bare produsert for kongelige eller for meget rike kunder. Han skapte også slektstavler og bærbare alterstykker på pergament. Mange av hans fineste arbeider er månedsbilder for breviarer (se f.eks Grimanibreviaret). Dette er landskaper i heller små formater; dette var en på den tiden ny og yndet form for malerkunst. I andre henseender er det ikke meget utvikling å spore i hans stil etter at han hadde tilegnet seg teknikkene og fått øvelse under sin fars tilsyn. Men hans landskaper kan sies å danne en bro fra 1400-tallets illuminatorer og Peter Brueghel. Hans selvportrett og andre portretter er tidlige eksempler på miniatyrportrettmaleri.
Han produserte bøker for tyske herskere, som for eksempel kardinal Albrecht av Brandenburg, og kongelige som keiser Karl V og Don Fernando, infanten av Portugal. Robert de Clercq, abbed av cisterciensernes kloster Ter Duinen («Les Dunes») i Koksijde nær Brugge, kommisjonerte et benediktionale fra ham en gang mellom 1519 og1529. Bening portretterte abbeden i en fargerik korsfestelsescene.
Kredittsjekk

Kredittsjekk er en kontroll av økonomien til en person eller en bedrift. Det er vanlig å foreta en kredittsjekk ved kjøp på avbetaling, alle typer lån og diverse abonnementer som innebærer et kredittelement (typisk mobilabonnement). Men det kreves en saklig grunn for å kunne foreta en kredittsjekk. Det er ikke lov å foreta en kredittsjekk om man ikke skal få en kreditt, for eksempel om man skal leie hybel man betaler på forskudd, heller ikke om man skal ha en mobiltelefon med kontantkort. Om man inngår avtale om å kjøpe en mobiltelefon med etterskuddsbetaling, kan det være saklig grunn til kredittsjekk. For at et kredittopplysningsselskap skal ha lov til å gi ut informasjon om deg må de ha konsesjon fra Datatilsynet. Når det foretas en kredittsjekk, skal den som sjekkes også få et gjenpartsbrev som forteller hvilke opplysninger som ble utlevert og til hvem. Opplysningene som blir tilgjengelige er inntektsinformasjon, skatteligning basert på opplysninger fra skattedirektoratet, eventuelle betalingsanmerkninger, næringsinteresser registrert hos Brønnøysundsregisteret, samt folkeregistrert adresse. 
Kredittopplysningsvirksomhet er i Norge regulert av personopplysningsloven.
Ved en kredittsjekk blir en kredittscore laget ut ifra blant annet betalingshistorikk, inntekt og alder. Denne strekker seg fra 1-100, og kan gi en indikator på personens betalingsevne og kredittverdighet. En lav score kan gjøre det vanskelig å oppnå ulike former for kreditt. 
Negative oppføringer i kredittopplysningsregistere rapporteres av registrerte inkassobyråer. Det blir også registrert betalingsanmerkninger etter avholdt utleggsforretning med "intet til utlegg" eller trekk i lønn, dette registreres i et eget utleggsregister som kredittopplysningsbyråene igjen henter sine opplysninger fra.
12 x Dizzie Tunes

12 x Dizzie Tunes er et musikkalbum av Dizzie Tunes fra 1969.
Aune Forlag

Aune Forlag AS, tidligere kalt Knut Aune Kunstforlag A/S og ofte bare omtalt som Aune, er et norsk forlag som utgir postkort, kalendere, turistprodukter og annet. Virksomheten omfatter også grafiske produkter som bøker, firmagaver og profilering. Forlaget selger mange av varene gjennom bokhandelkjedene Tanum, Ark, Norli og Libris og i kiosker og turistutsalg. 
Aune Forlag ble etablert i Trondheim i 1949 av Knut Aune. Aune var opprinnelig konditor, men ble fotograf og kortforlegger på grunn av melallergi.
Hippolytos

Etymologi

Hippolytos' navn er mer ironisk tvetydig. Elementet -λυτος, fra λύω, «løsne/frigjøre», «ødelegge», antyder adjektivet λυτός, -ή, -όν, i betydningen «hva som kan bli ugjort», «ødelagt». Hans navn kan således bli forstått i den profetiske betydningen [han som er] «ødelagt av hester».

Fedras selvmord

Ytterligere beskrivelser slik som den bevarte utgaven av Euripides' drama, og av den franske dramatikeren Jean Racine, hevder at Fedras pleier/amme fortalte Hippolytos om Fedras kjærlighet. Hippolytos sverget på at han ikke ville avsløre pleierens navn som kilden på sin kunnskap, selv etter at Fedra drepte seg selv og falskt anklaget ham for å ha voldtatt henne i et selvmordsbrev, som Thesevs leste.
Alternativt er det sagt at Fedra ganske enkelt drepte seg selv grunnen følelsen av skyld i Hippolytos' død og at gudinnen Artemis fortalte Thesevs sannheten om hva som faktisk var sant og falskt.

Hippolytos' død

Etter å ha fått høre eller lese anklagene mot Hippolytos, forbannet Thesevs sønnen og ba sin egen far (Aigevs eller Poseidon) om å drepe sønnen. Da Hippolytos red sin hestetrukne stridsvogn langs kysten, sendte Poseidon en okse opp av vannet. Hestene ble skremt, og trakk Hippolytos etter seg til han var død. Deretter skal Thesevs ha fått høre sannheten om sønnen, og Fedra gjorde ende på seg selv i desperasjon.
Det skal ha vært et monument for Hippolytos i Athen foran tempelet til Themis, i henhold til den antikke geografen Pausanias. I byen Troezen var det en grav for Hippolytos og i denne polis var det en annen tradisjon om ham.

Hippolytos som Virbius

En versjon hevder at legeguden Asklepios ga Hippolytos livet tilbake igjen,  og i henhold til italienske tradisjoner, plasserte Artemis ham under navnet Virbius under beskyttelse av nymfen Egeria i lunden Aricia i Latium hvor han ble beæret som en gud.
En versjon av myten hevder at Hippolytos hadde hånet Afrodite for å vinne Artemis' gunst og deretter hengitt seg selv til et kysk liv med jakt. Som hevn fikk Afrodite hans stemor Fedra til å bli håpløst forelsket i ham. Hippolytos' nødvendige avvisning av stemoren førte deretter til hans død.
Deretter vokste det opp en kult rundt Hippolytos som mente at Artemis ba Asklepios om vekke den unge mannen tilbake til livet ettersom han hadde sverget kyskhet til henne. Hun fraktet ham til lunden Aricia i italienske Latium (i dag en kommune i provinsen Roma i Lazio. Eller i henhold til en annen, mindre kysk tradisjon, levde han i de hellige skogene i Latium til han giftet seg med Aricia, en ellers lite kjent gudinne som nevnes i Vergils Æneiden. Det fortelles også at piker som skulle bli gift tilbød lokker av sine hår til ham som tegn på deres jomfruhet.
The Ballad of Davy Crockett

«The Ballad of Davy Crockett» er en amerikansk sang med melodi av George Bruns og tekst av Tom W. Blackburn, og den første innspillingen av sangen ble gjort av Bill Hayes. Den ble raskt etterfulgt av versjoner med Fess Parker samt Tennessee Ernie Ford (innspilt 7. februar 1955) – alle i 1955.
Samtlige tre versjoner kom på Billboard-listene: Hayes' versjon kom på en førsteplass på den ukentlige listen (fra 26. mars til og med 23. april 1955) og en syvendeplass for året. Parkers versjon nådde en sjetteplass på den ukentlige listen og en 31.-plass for året, mens Fords versjon kom på en fjerdeplass på den ukentlige countrylisten, en femteplass på den ukentlige poplisten og en 37.-plass for året. Sangen nådde også en førsteplass på Cash Box-listen fra 26. mars til og med 14. mai 1955. Mer enn ti millioner eksemplarer av sangen ble solgt.
Sangen ble introdusert i TV-miniserien Davy Crockett med Fess Parker i tittelrollen, som ble sendt 15. desember 1954 på ABCs Disneyland. Den ble også benyttet i filmen Davy Crockett, villmarkens konge (1955).

Norske versjoner

Arne Bendiksen har laget en norsk versjon av sangen. Den heter «Davy Crockett». Duoen Trøste og Bære har senere laget en noe spesiell versjon kalt «Balladen om Davy Wathne».
Leifsbudir

Leifsbudir (eller  Leifsbuðir) var en bosetning nevnt i Grønlendingenes saga, opprettet av Leiv Eriksson i enten år 1000 eller 1001 i Vinland.
Senere bosatte 160 grønlendere, hvorav 16 kvinner, seg selv der under Torfinn Karlsevne – den første europeer som møtte de lokale «skrælingene», altså amerikansk urfolk. Karlsevnes sønn Snorri Thorfinnsson antas å være den første europeer til å bli født i Nord-Amerika bortsett fra Grønland. Bosetningen var derimot midlertidig, og bosetterne ble tvunget til å forlate Leifsbudir grunnet lite handel med de innfødte, og reise tilbake til Grønland.
Leifsbudir antas nå av de fleste lærde (både historikere og arkeologer) til å ha ligget ved L'Anse aux Meadows på Newfoundland.
Xacitarxan

Xacitarxan eller Khadjitarkhan også kalt Actarxan ellerr Astrakhan, var en middelalderby på Volgas høyre bredd, beliggende rundt 12 km nord for dagens Astrakhan. Byen blir første gang nevnt i 1333. Den var en av de viktigste handels- og politiske sentrene til Den gylne horde. I 1395 ble byen ødelagt av Timur Lenk. Xacitarxan ble gjenoppbygget etterpå, og ble hovedstad i Astrakhan-khanatet i 1459. I 1547 ble byen tatt av Krim-khanatets khan Sahib Giray. I 1556 ble Xacitarxan beleiret og brent av Ivan den grusomme.
Wisła Płock

Wisła Płock er en håndballklubb i byen Płock i Masoviske voivodskap i Polen. Klubben ble etablert i 1964 og utgjør håndballavdelingen i idrettslaget Wisła Płock. Klubben er polsk mester sju ganger, i 1995, 2002, 2004, 2005, 2006, 2008 og 2011. Den norske landslagsspilleren Vegard Samdahl  spilte for klubben fra 2009 til 2011. Den norske landslagsspilleren Christian Spanne har i 2011 skrevet under en toårskontrakt med klubben.
Preludier (Rakhmaninov)

Sergej Rakhmaninov skrev en rekke preludier, alle for solopiano. I likhet med Chopin fullførte Rakhmaninov 24 preludier i alle dur- og molltonearter, men en viktig forskjell mellom de to er at Rakhmaninovs preludier mye sterkere er bundet opp til rytmikken. Han skaper i stedet melodier som alle gjenspeiler den rytmiske pulsen hvert preludium innehar.

Første komposisjoner

Rakhmaninovs første forsøk var et preludium i ess-moll, ett av hans Fire stykker i 1887. I juli 1891 skrev han også et preludium i F-dur, som senere ble arrangert for cello og piano. Ingen av disse to preludiene ble utgitt i løpet av Rakhmaninovs levetid.

10 preludier, op. 23

G-moll-preludiet, op. 23 nr. 5, var det første som ble skrevet til samlingen (i 1901). 9 andre preludier fulgte i 1903, og samlingen ble utgitt i 1903.

13 preludier, op. 32

I 1910 komponerte Rakhmaninov sitt andre hefte med preludier.

Siste preludium

I 1917 skrev Rakhmaninov et preludium i d-moll for å vise sin misnøye med oktoberrevolusjonen. Selv om han forlot Russland bare måneder senere (for aldri å vende tilbake), overlevde notene revolusjonen. Preludiet ble først utgitt til komponistens 100-årsfeiring i 1973.
Östra Karup

Östra Karup er et tettsted i Båstad kommune i Skåne län i Sverige. I 2010 hadde tettstedet 594 innbyggere.
London Streets

London Streets (kjent som London Street Management frem til 2007) er en avdeling i etaten Transport for London med ansvar for hovedveiene i London. Hovedveinettet omfatter 580 km med såkalte «røde ruter», lett gjenkjennelige med sine unike (i Storbritannia) røde skilter.
London Street Management administrerer rushtrafikkavgiften, en avgift som ilegges bilister når de kjører inn i London sentrum.
Etaten har også ansvar for alle Londons 4600 trafikklysanlegg. Andre veier i London er bydelenes ansvarsområde.